"1. L-UE għadha impenjata li tippreżerva u ssaħħaħ is-sistema kummerċjali multilaterali bbażata fuq ir-regoli li fil-qalba tagħha hemm id-WTO. Għal dan il-għan, l-UE għamlet sforz qawwi fil-perjodu ta' qabel il-Konferenza biex tikkontribwixxi biex isir progress fir-rigward ta' kwistjonijiet ewlenin bl-objettiv li d-WTO tkun tista' tkompli tiżviluppa u taqdi r-rwol li għandha fil-kummerċ globali fis-seklu 21. Il-Kunsill jiddispjaċih li ma kienx possibbli li jinkiseb pakkett ambizzjuż, madankollu realistiku u bbilanċjat, għall-11-il Konferenza Ministerjali tad-WTO. 2. Fid-dawl tal-isfidi li qed tiffaċċa bħalissa d-WTO, il-Kunsill jilqa' l-appoġġ favur il-multilateraliżmu u r-rwol ċentrali tad-WTO espress fid-Dikjarazzjoni ta' Buenes Aires li saret fiċ-ċerimonja tal-ftuħ tal-11-il Konferenza Ministerjali tad-WTO, kif ukoll fid-Dikjarazzjoni Ministerjali Konġunta li saret mill-44 membru fil-fażi ta' żvilupp jew żviluppati fil-11 ta' Diċembru 2017. L-UE ser tkompli tesplora kif tista' ssaħħaħ lid-WTO, inkluż fil-funzjonijiet tagħha ta' negozjar, monitoraġġ u deliberazzjoni, kif ukoll it-tħaddim effettiv tal-mekkaniżmu għas-soluzzjoni tat-tilwim. F'dan ir-rigward, il-Kunsill hu tal-fehma li l-postijiet battala fil-Korp tal-Appell għandhom jimtlew mingħajr dewmien. 3. Il-Kunsill jemmen li għandha titkompla l-ħidma fuq kwistjonijiet ta' interess għall-membri tad-WTO. L-UE ressqet proposti biex jinkisbu riżultati raġonevoli u bbilanċjati fil-Konferenza Ministerjali b'rabta mal-appoġġ nazzjonali għall-agrikoltura u l-ħażna ta' stokkijiet pubbliċi għal finijiet ta' sigurtà tal-ikel. L-UE kienet ukoll qed tmexxi sforzi lejn eżitu sostantiv tajjeb b'rabta mas-sussidji fil-qasam tas-sajd u r-regolamentazzjoni nazzjonali tas-servizzi, u jiddispjaċiha li ma kienx possibbli li jsir progress b'rabta ma' dawn il-kwistjonijiet. F'dan il-kuntest, il-Kunsill japprova d-Deċiżjonijiet Ministerjali ppreżentati lill-Konferenza. 4. Il-Kunsill għadu impenjat bis-sħiħ ukoll li javvanza fid-WTO dwar kwistjonijiet oħra, bħall-kummerċ elettroniku u l-SMEs, li huma kruċjali għall-kummerċ globali. Il-Kunsill jilqa' d-Dikjarazzjoni Konġunta dwar il-Kummerċ Elettroniku, li l-UE appoġġat b'mod attiv. Il-Kunsill jilqa' wkoll id-Dikjarazzjonijiet Ministerjali Konġunti dwar l-istabbiliment ta' programm ta' ħidma informali tad-WTO għall-MSMEs (intrapriżi mikro, żgħar u ta' daqs medju), dwar il-faċilitazzjoni tal-investiment għall-iżvilupp, u dwar ir-regolamentazzjoni nazzjonali tas-servizzi. L-UE ser tkompli tippromwovi aktar ħidma fid-WTO fuq il-faċilitazzjoni tal-investiment, kif ukoll il-kummerċ u t-tisħiħ tal-pożizzjoni ekonomika tan-nisa, l-MSMEs, ir-restrizzjonijiet fuq l-esportazzjoni fis-settur agrikolu u s-sussidji orizzontali. F'dan il-kuntest, il-Kunsill approva l-abbozz ta' Dikjarazzjoni Ministerjali." Ara l-paġna tal-laqgħa